  Майя Бывальцева 2019-тӥ арын Карлэсь нуналзэ Ижын куинь нунал пусъёзы. Со сярысь Удмуртилэн шоркарезлэн пресс-службаез ивортэ. Таяз арын Ижкарын улӥсьёсты куинь нуналъем бадӟым фестиваль возьма: 10-тӥ инвожое - Азбарлэн нуналэз, 11-тӥ инвожое – Ёрослэн нуналэз, 12-тӥ инвожое – Карлэн нуналэз. Карлэсь нуналзэ ортчытон пумысен ӵектонъёссэс Ижын улӥсьёс но вераны быгато. 15-тӥ оштолэзёзь соосты  сайтэ сётыны луэ. Радъясь комитет вань дэмланъёсты эскероз но толэзь пумозь нырысь-валысь радлыкез кылдытоз. Озьы ик Карлэн нуналаз одӥгаз площадкаын возьматӥськыны мылкыд карись творчествоя коллективъёслэсь, нимаз быдэстӥсьёслэсь куриськонъёссэс возьмало. 2-тӥ оштолэзе Кар ӵектосъёсъя «Лифт» штабын усьтэм оргкомитет ортчиз. Отын чузъяськем ӵектонъёс пӧлын: - Ижкарысь пусйымон интыостӥ фото-квест; - трамвай маршрутъёсын истори экскурсиос; - Ёрослэн нуналэз улсын кизилиен зарядка; - учкисьёс пыриськемен спектакль; - шудонъёсын фестиваль; - Иж тыметын парус регата; - кар бакча, кытын калык удъёсыныз дунтэк вошъяськыны быгатоз. Ватсалом, Шор площадьын тупатъян ужъёсты нуэмен валче Карлэсь нуналзэ пусъён ужрадъёсты Иж тыметлэн ярдураз выжтыны быгатозы.  Тегъёс: Мерлык Ижкар Удмуртия праздникъёс Карлэннуналэз  